Þar á meðal er aðgerð á tveggja ára barni sem var svæft og er aðgerðin sögð til marks um sinnuleysi fyrir velferð barnsins.
Heilbrigðisráðuneytið hefur staðfest ákvörðun landlæknis um að svipta háls-, nef- og eyrnalækni starfsleyfinu. Yfirgripsmikil rannsókn embættis landlæknis leiddi í ljós að maðurinn hafði framkvæmt fjölda ónauðsynlegra aðgerða. Þar á meðal ónauðsynlegar aðgerðir á tveggja ára barni sem var svæft og 15 ára stúlku.
Ábending um brot læknisins í starfi kom fram í desember 2019, en það voru samstarfsmenn hans á Handlæknastöðinni sem létu Landlæknisembættið vita.Rannsókn hófst þegar í stað og var maðurinn sviptur starfsleyfi til bráðabirgða meðan á henni stóð. Framkvæmdastjóri stöðvarinnar segir í samtali við fréttastofu að maðurinn hafi ekki starfað fyrir stöðina síðan þá.
Óháðir sérfræðingar, sem embættið fékk til starfa, rannsökuðu 53 aðgerðir mannsins á tímabilinu 1. september til 30. nóvember 2019. Komust þeir að þeirri niðurstöðu að ekki hafi fundist ástæða fyrir aðgerð í tólf tilvikum og að erfitt sé að sjá að einhver annar [læknir] hefði ákveðið að gera aðgerð undir þessum kringumstæðum.
Sérlega ámælisverð er talin aðgerð sem framkvæmd var á tveggja ára barni þar sem barnið var svæft. Segir í úrskurðinum að maðurinn hafi sýnt af sér dómgreindarleysi og sinnuleysi um velferð og öryggi barnsins.
Alls eru gerðar athugasemdir við 22 aðgerðir mannsins á þriggja mánaða tímabili. Jafnframt gera skýrsluhöfundar athugasemdir við stuttan aðgerðatíma sem styðji ályktanir um rangar, vafasamar og ófullnægjandi aðgerðir.
Komst landlæknir því að þeirri niðurstöðu að svipta manninn starfsleyfi. Stöð 2 greindi fyrst frá því í gær að læknirinn hefði kært þá ákvörðun landlæknis til heilbrigðisráðuneytisins, en í dag birti ráðuneytið úrskurð sinn þar sem ákvörðun landlæknis er staðfest.
Heilbrigðisráðuneytið hefur staðfest starfsleyfissviptingu háls-, nef- og eyrnalæknis sem framkvæmdi tólf ónauðsynlegar aðgerðir, þar á meðal á tveggja ára barni með svæfingu, sem sögð er sérstaklega ámælisverð. 